РЕШЕНИЕ НА КОМИСИЯТА
от 19 октомври 2007 година
за изменение на Решение 2005/393/ЕО относно зоните с ограничен достъп във връзка с болестта син език
(нотифицирано под номер C(2007) 5054)
(Текст от значение за ЕИП)
(2007/688/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/75/ЕО на Съвета от 20 ноември 2000 г. относно определяне на условията за борба и ликвидиране на болестта син език (1), и по-специално член 8, параграф 3 от нея,
като има предвид, че:
(1)
Директива 2000/75/ЕО определя правилата за контрол и мерките за борба с болестта син език в Общността, включително установяването на предпазни и надзорни зони, както и забрана за животните, напускащи тези зони.
(2)
Решение 2005/393/ЕО на Комисията от 23 май 2005 г. относно предпазните зони и надзорните зони във връзка с болестта син език и условията за движение от и през такива зони (2) предвижда определяне на границите на глобалните географски райони, където следва да се създадат предпазни зони и надзорни зони („зони с ограничен достъп“) от държавите-членки във връзка с болестта син език.
(3)
След нотификацията за поява на огнища на болестта син език, серотип 1, през юли 2007 г. в южната част на Испания, Испания създаде зона с ограничен достъп поради въпросната поява на огнища на болестта.
(4)
Вследствие на аргументираното искане на Испания е целесъобразно да се изменят границите на зоната с ограничен достъп Д в приложение I към Решение 2005/393/ЕО и да се създаде нова зона, където серотипи 1 и 4 съществуват заедно.
(5)
Вследствие на нотификацията за поява на огнища на болестта син език в средата на август и в началото на септември 2006 г., направена от Белгия, Германия, Франция и Нидерландия, Комисията измени няколко пъти Решение 2005/393/ЕО по отношение на определянето на границите на засегнатите зони с ограничен достъп.
(6)
Вследствие на аргументирано искане, подадено от Франция и Германия, е целесъобразно да се изменят границите на зоната с ограничен достъп във Франция и Германия.
(7)
Вследствие на разширението на зоната с ограничен достъп в Германия, дължащо се на появата неотдавна на огнища на болестта в Бавария и Шлезвиг-Холщайн, е целесъобразно да се определят граници на зони с ограничен достъп в Чешката република и Дания.
(8)
Решение 2005/393/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение I към Решение 2005/393/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 19 октомври 2007 година.